b'\n_START_ARTICLE_\nRovaniemen hovioikeus\n_START_PARAGRAPH_\nRovaniemen hovioikeus (ruots. Rovaniemi hovr\xc3\xa4tt) on aloittanut toimintansa vuonna 1979. Rovaniemen hovioikeus toimii muutoksenhakuasteena piiriss\xc3\xa4\xc3\xa4n, johon kuuluu pohjoisimman Suomen k\xc3\xa4r\xc3\xa4j\xc3\xa4oikeudet, eli Kemi-Tornion k\xc3\xa4r\xc3\xa4j\xc3\xa4oikeus, Lapin k\xc3\xa4r\xc3\xa4j\xc3\xa4oikeus, Oulun k\xc3\xa4r\xc3\xa4j\xc3\xa4oikeus, Ylivieska-Raahen k\xc3\xa4r\xc3\xa4j\xc3\xa4oikeus ja Kainuun k\xc3\xa4r\xc3\xa4j\xc3\xa4oikeus._NEWLINE_Vuoden 2013 alussa hovioikeudessa oli 45 ty\xc3\xb6ntekij\xc3\xa4\xc3\xa4, joista 29 oli lakimiehi\xc3\xa4; tuomareita ja esittelij\xc3\xb6it\xc3\xa4. Kansliahenkil\xc3\xb6kuntaan kuului 16 ty\xc3\xb6ntekij\xc3\xa4\xc3\xa4. Kainuun k\xc3\xa4r\xc3\xa4j\xc3\xa4oikeus siirrettiin Rovaniemen hovioikeuden tuomiopiiriin vuonna 2014 It\xc3\xa4-Suomen hoviokeuden tuomiopiirist\xc3\xa4._NEWLINE_Hovioikeudessa on laink\xc3\xa4ytt\xc3\xb6asioita varten kaksi osastoa ja niill\xc3\xa4 omat osastokansliat sek\xc3\xa4 hallintoasioita varten hallintokanslia. Osastot jakaantuva kahteen laink\xc3\xa4ytt\xc3\xb6tiimiin._NEWLINE_Hovioikeuden ensimm\xc3\xa4isen\xc3\xa4 presidenttin\xc3\xa4 toimi oikeustieteen tohtori Kaarlo L. St\xc3\xa5hlberg vuosina 1978\xe2\x80\x931988. Tullessaan nimitetyksi hovioikeuden presidentiksi St\xc3\xa5hlberg toimi asianajajana Helsingiss\xc3\xa4. Hovioikeuden toisena presidenttin\xc3\xa4 toimi Martti Leist\xc3\xa9n vuosina 1988\xe2\x80\x931997. Leist\xc3\xa9n siirtyi hovioikeuden presidentiksi Turun hovioikeudenneuvoksen virasta. Hovioikeuden presidentti vuosina 1997\xe2\x80\x932013 oli Esko Oikarinen. Oikarinen siirtyi hovioikeuden presidentiksi Kajaanin k\xc3\xa4r\xc3\xa4j\xc3\xa4oikeuden laamannin virasta. Oikarinen on aiemmin hoitanut muun muassa Rovaniemen hovioikeuden hovioikeudenneuvoksen ja Kajaanin tuomiokunnan kihlakunnantuomarin virkaa. Lis\xc3\xa4ksi Oikarinen on toiminut oikeusministeri\xc3\xb6n k\xc3\xa4r\xc3\xa4j\xc3\xa4oikeuskouluttajana. Vuonna 2013 presidentiksi nimitettiin hovioikeudenlaamanni, oikeustieteen tohtori Marianne Wagner-Prenner ._NEWLINE_Rovaniemen hovioikeus on profiloitunut tuomioistuinty\xc3\xb6n kehitt\xc3\xa4j\xc3\xa4n\xc3\xa4. Rovaniemen hovioikeuspiirin tuomioistuinten laadunparannushanke voitti The Crystal Scales of Justice award -kilpailun. Palkinto jaettiin 25. lokakuuta 2005 Edinburghissa ensimm\xc3\xa4isen kerran. Rovaniemen hovioikeuspiirin tuomioistuinten laadunparannushankkeen tavoitteena on tukea tuomioistuinten perusty\xc3\xb6t\xc3\xa4 ja kehitt\xc3\xa4\xc3\xa4 sit\xc3\xa4 yh\xc3\xa4 paremmaksi niin, ett\xc3\xa4 oikeudenk\xc3\xa4ynti t\xc3\xa4ytt\xc3\xa4\xc3\xa4 oikeudenmukaisuuden kriteerit, ratkaisut ovat perusteltuja ja oikeita ja tuomioistuimen palvelut ovat my\xc3\xb6s kustannuksiltaan ihmisten saavutettavissa. Hanke k\xc3\xa4ynnistettiin vuonna 1999 ensimm\xc3\xa4isen\xc3\xa4 tuomioistuinten laatuhankkeista. Se on toiminut esimerkkin\xc3\xa4 monille laatuhankkeille, joita nykyisin on meneill\xc3\xa4\xc3\xa4n kaikissa Suomen kuudessa hovioikeuspiiriss\xc3\xa4 ja er\xc3\xa4iss\xc3\xa4 hallintotuomioistuimissa._NEWLINE_Suomen Asianajajaliitto palkitsi Rovaniemen hovioikeuden laatuhankkeen Vuoden oikeusteko -palkinnolla vuonna 2005.'